Szakmai egyeztetés az abonyi új birkózócsarnok ügyében: Sok éves álom válhatna valóra - abony.hu
2020 január 29 szerda - 12:29:40 Hivatali hírek Hozzászólás0
A megbeszélést Pető Zsolt azért kezdeményezte, mert mindenképpen szeretne már mielőbb eljutni az alapkő letételéig, illetve a csarnok megépítéséig. „Mindezt megígértem a birkózóknak, és Abony Város Díszpolgárának, a Nemzet Sportolójának, Varga Jánosnak is. Ennek az ügynek mindenképpen nagy segítője leszek.”- mondta a városvezető
Az Abonyi Birkózó Club előkelő helyen áll az országos rangsorban, saját nevelésű versenyzőik az ország élvonalába tartoznak. Jelenleg egy meglehetősen régi teremben edzenek, mely nem felel meg a modern kor követelményeinek. Az új csarnok építésének lehetősége már 2007-ben felmerült, de ekkor nem volt elegendő az a forrás, melyet a minisztérium biztosított. Az új létesítmény építését az abonyi önkormányzat képviselő- testülete is támogatja – korábban meghozott határozata alapján- 30 millió 200 ezer forinttal. A minisztériumi támogatás is rendelkezésre áll, ennek összege 60 millió forint. A rendelkezésre álló 90,2 millió forint azonban valószínűleg nem lenne elég ekkora létesítmény megépítésére. Emiatt az Abonyi Birkózó Club kérte a Magyar Birkózó Szövetség támogatását, ennek értelmében újabb 108 millió forintos támogatást kaphat a csarnoképítési projekt. Az ezzel kapcsolatos döntés már nyilvános, megjelent a szakszövetség honlapján is.
Így mindösszesen 198,2 millió forint áll rendelkezésre a célra. A támogatási szerződést még nem írták alá, de a sportszervezet mindent megtesz annak érdekében, hogy ezt mielőbb megtehessék. Az új birkózócsarnok a tervek szerint a Gyulai iskola udvarán épülhet fel, tanórák alkalmával azt használhatják majd a diákok is. Pető Zsolt polgármester mindenben segíteni fogja az abonyi birkózók álmának megvalósítását, azt, hogy végre megépülhessen a korszerű csarnok.